กบข.รับรุ่น2อบรมสมาชิกเพิ่มรายได้
กบข.เปิดรับสมาชิกอบรมเพิ่มรายได้รุ่น 2 หลังสำเร็จรุ่น 1 คิดไกลผลิตแบรนด์ Heart Made ขายในซีพีฟู้ดมาร์เก็ต
4 มิ.ย. 2555

กบข.เปิดรับสมาชิกอบรมเพิ่มรายได้รุ่น 2 หลังสำเร็จรุ่น 1 คิดไกลผลิตแบรนด์ Heart Made ขายในซีพีฟู้ดมาร์เก็ต
นางศรีกัญญา ยาทิพย์ รองเลขาธิการ กลุ่มงานสมาชิกสัมพันธ์ กองทุนบำเหน็จบำนาญข้าราชการ (กบข.) เปิดเผยว่า กบข.ร่วมมือกับโรงเรียนการอาหารนานาชาติ สวนดุสิต จัดโครงการ กบข.อบรมเพิ่มรายได้รุ่นที่ 2 ตั้งแต่วันที่ 1 มิ.ย.-15 ก.ค. 2555 โดยจัด 5 หลักสูตรเบเกอรียอดนิยม เรียนง่าย ทำขายได้จริง ในราคาพิเศษ 
ทั้งนี้ กบข.ประสบความสำเร็จอย่างมากจากโครงการรุ่นที่ 1 ซึ่งเปิดอบรมที่โรงเรียนการอาหารนานาชาติสวนดุสิตเมื่อปลายเดือน พ.ค.ที่ผ่านมา ถือว่าประสบความสำเร็จมาก สมาชิกสนใจสมัครเข้าร่วมอบรมทุกหลักสูตรเต็มอย่างรวดเร็ว 
“มีสมาชิกอีกจำนวนมากที่ต้องการให้ กบข.จัดอบรมเพิ่มรายได้อีกครั้ง เราจึงเปิดโครงการอบรมเพิ่มรายได้ รุ่นที่ 2 รับสมัครสมาชิกเข้าร่วมอบรม 5 หลักสูตรเบเกอรียอดนิยม ได้แก่ คุกกี้อัลมอนด์ คุกกี้เนยสด ทูอี้อัลมอนด์เมอแรงค์ ขนมปังกรอบเนยสด” นางศรีกัญญา กล่าว
ทางด้าน น.ส.โสภาวดีเลิศมนัสชัย เลขาธิการ กบข. กล่าวว่า โครงการ กบข.อบรมเพิ่มรายได้ปีนี้มีความครบวงจรมากขึ้น นอกจากอบรมหลักสูตรอาชีพให้สมาชิกแล้ว กบข.ยังจัดทำแบรนด์สินค้า Heart Made พร้อมหาช่องทางวางจำหน่ายผ่านร้านซีพีฟู้ด มาร์เก็ต และตลาดนัด กบข.โดยไม่มีค่าใช้จ่ายใดๆ ทั้งสิ้น เพื่อสานฝันให้สมาชิกมีอาชีพเสริมเพิ่มรายได้ได้จริง 
“สมาชิก กบข.ที่เข้าร่วมอบรมเพิ่มรายได้ รุ่นแรกส่วนใหญ่สนใจแบรนด์สินค้าและช่องทางการจำหน่ายที่ กบข.จัดหาให้ โดยได้มีการติดต่อสอบถามและแจ้งความจำนงมายัง กบข. แล้ว” เลขาธิการ กบข. กล่าว